Karozzi bla xufier se jkunu permessi fit-toroq Brittaniċi sal-2020 fi pjan li se jkun imħabbar minn George Osborne fil-jiem li ġejjin. Provi se jsiru f'numru ta' toroq lokali aktar tard din is-sena. Dawn se jsegwi numru ta' test-drives f'motorways u toroq prinċipali s-sena d-dieħla biex jiżguraw li dawn il-vetturi huma siguri qabel ma jinfirxu mas-swieq dinjija u l-użu tagħhom isir permessibbli. Il-Kanċillier George Osborne se jippubblika numru ta' proposti dan is-sajf, biex jinbidlu regoli u ma jħallux sewqan awtonomu fuq motorways. Huwa jrid lill-Brittanja tkun leader globali f'dan is-suq li mistenni jkollu valur dinji ta' £900 biljun sal-2025. Dan il-baġit se jagħti spinta mhux ħażin lill-Google, li żammet laqgħat mal-Gvern Ingliż fejn hija tara lir-Renju Unit bħala suq ewlieni għal 'karozzi bla xufier' tagħha. Fl-aħħar sentejn, Google kellha xejn inqas minn ħames laqgħat mal-Gvern Ingliż biex tkompli tiżviluppa din l-idea. Il-karozzi tagħha huma mgħammra b'sensors li jużaw teknoloġija ta' lasers li jagħrfu vetturi oħra, persuni mexjin, u ostakli oħra fit-triq. Iżda provi f'California qatgħu kemxejn qalb l-esperimentaturi għax, karozza Lexus li kienet qed tinstaq waħedha, ħabtet ma' karozza tal-linja f'Silicon Valley. Għaldaqstant, esperti jissuġġerixxu li dawn il-karozzi bla xufier jistgħu jnaqqsu 95% tal-aċċidenti. Huma javżaw lis-sewwieqa b'aċċidenti u traffiku u jinterpretaw informazzjoni dwar perikli biex tiżdied is-sigurtà fit-toroq. L-istess Osborne se jħabbar pjan ta' £15-il miljun għal dak li qed jissejjaħ connected corridor bejn Londra u Dover, fejn dawn il-vetturi jużaw teknoloġija bla wires biex jikkomunikaw ma' vetturi oħra. Jekk dan il-pjan jirnexxi, il-Kanċillier jista' jmur quddiem il-Gvern Ingliż i jgħid b'wiċċu minn quddiem li l-Ingilterra mexxiet lid-dinja għal teknoloġiji u infrastrutturi ġodda. Dawn il-karozzi bla xufier jistgħu jirrappreżentaw bidla fundamentali fit-trasport sa mill-invenzjoni tal-internal combustion engine. Naturalment, trid tiġi msaħħa s-sigurtà u għalhekk qed isiru dawn il-provi kollha. Iżda deputat tal-Gvern Ingliż qal li l-Gvern għandu jaħseb iżjed għall-futur u jaħtar Ministru għall-Awtomazzjoni u kumitat fi ħdan il-Kabinett li jiżgura s-saħħa li għandu jwassal l-istat għal din l-istrateġija industrijali.